钦定古今图书集成/明伦汇编/氏族典/第259卷 > 王元规
## 钦定古今图书集成/明伦汇编/氏族典/第259卷 > 王元规

按《陈书王元规传》：“元规字正范，太原晋阳人也。祖宝
道，齐员外散骑常侍，晋安郡守。父玮，梁武陵王府中
记室参军。元规八岁而孤，兄弟三人随母依舅氏往
临海郡，时年十二。郡土豪刘瑱者，资财巨万，以女妻
之。元规母以其兄弟幼弱，欲结强援。元规泣请曰：‘因
不失亲，古人所重，岂得苟安异壤，辄婚非类’。母感其”
言而止。元规性孝，事母甚谨，晨昏不离左右。梁时山
阴县有暴水，流漂居宅，元规唯一小船，仓卒引其母
妹并孤侄入船，元规自执楫棹而去，留其男女三人，
阁于树杪。及水退获全，时人皆称其至行。元规少好
学，从吴兴沈文阿受业。十八通《春秋》《左氏》《孝经》《论语》
《丧服》。梁中大通元年，诏策《春秋》，举高第，时名儒咸称
赏之。起家湘东王国左常侍，转员外散骑侍郎。简文
之在东宫，引为宾客，每令讲论，甚见优礼。除中军宣
城王府记室参军。及侯景寇乱，携家属还会稽。天嘉
中，除始兴王府功曹参军，领国子助教，转镇东鄱阳
王府记室参军，领助教如故。后主在东宫，引为学士，
亲授《礼记》《左传》、丧服等义，赏赐优厚。迁国子祭酒。新
安王伯固尝因入宫，适会元规将讲，乃启请执经，时
论以为荣。俄除尚书祠部郎。自梁代诸儒相传为《左
氏》学者，皆以贾逵、服虔之义难駮杜预，凡一百八十
条，元规引证通析，无复疑滞。每国家议吉凶大礼，常
参预焉。丁母忧去职，服阕，除鄱阳王府中录事参军，
俄转散骑侍郎，迁南平王府限内参军。王为江州，元
规随府之镇，四方学徒，不远千里来请道者，常数十
百人。祯明三年，入隋为秦王府东阁祭酒。年七十四，
卒于广陵。元规著《春秋发题辞》及《义记》十一卷，《读经
典大义》十四卷，《孝经义记》两卷，《左传音》三卷，《礼记音》
六卷。子大业，聪敏知名。